COM7 ยิ้มแก้มปริ! เตรียมรับทรัพย์ยอดขาย iPhone 7 ดัน Q4/59 โต
COM7 ยิ้มแก้มปริ! เตรียมรับทรัพย์ยอดขาย iPhone 7 ดัน Q4/59 โต
25 ต.ค. 2559

นายสุระ คณิตทวีกุล ประธานเจ้าหน้าที่บริหาร บริษัทคอมเซเว่น จำกัด (มหาชน) หรือ COM7 เปิดเผยว่า การวางจำหน่าย iPhone 7 และ iPhone 7 Plus เป็นวันแรกในประเทศไทย เมื่อวันที่ 21 ตุลาคม 2559 นั้น บริษัทมีความพร้อมจำหน่ายสินค้าให้กับสาวกไอทีทั่วประเทศผ่านร้าน Studio 7 จำนวน 93 สาขาและที่ BaNANA อีกจำนวน 166 สาขา นับเป็นตัวแทนจำหน่ายผลิตภัณฑ์ของ Apple ที่มีจำนวนสาขามากที่สุดในประเทศไทย พร้อมกันนี้ทางบริษัทได้เตรียมข้อเสนอพิเศษและอุปกรณ์เสริมหลากหลายชนิด เพื่อตอบสนองความต้องการของลูกค้า
สำหรับ iPhone 7 และ iPhone 7 Plus เป็น iPhone ที่ดีที่สุดและล้ำหน้าที่สุดจึงคาดว่าจะเป็นที่ต้องการของผู้บริโภคชาวไทย ส่งเสริมให้ยอดขายของ COM7 ในไตรมาส 4/59 ซึ่งเป็นช่วงไฮซีซั่นของธุรกิจเติบโตขึ้น อีกทั้งยังเป็นการช่วยขยายตลาดอุปกรณ์เสริมที่สามารถใช้งานร่วมกับ iPhone ให้มีโอกาสเติบโต และมีสินค้าใหม่ๆ เพิ่มมากขึ้นอีกด้วย
ทั้งนี้ iPhone 7 และ iPhone 7 Plus จะวางจำหน่ายในสีเงิน สีทอง สีโรสโกลด์ และสีดำใหม่ในรุ่นความจุ 32GB, 128GB และ 256GB ในขณะที่สีดำเจ็ทแบล็คใหม่จะมีเฉพาะรุ่นความจุ 128GB และ 256GB เท่านั้น iPhone 7 ราคาเริ่มต้นที่ 26,900 บาท, 30,900 บาท และ 34,900 บาทตามลำดับ ส่วน iPhone 7 Plus ราคาเริ่มต้นที่ 31,900 บาท, 35,900 บาท และ 39,900 บาทตามลำดับ